ალენა ივანიუშენკო

მოქმედი პირები:
ვერა
ალისა
საშა, ალისას მეგობარი
მამა და სტუმრები, რომლებიც რაღაცით ყველანი ერთმანეთს გვანან

ყველაფერი პატარა, კერძო სახლში ხდება. სადაც მუდმივი რემონტია. არ არის სიმყუდროვე. სტილი, ფერი და ფაქტურები არეულია. თითქოს რაღაცის გაკეთება პირდაპირ მუშაობის დროს გადაიფიქრეს.
ამ სახლში ერთი საცხოვრებელი ოთახია. აქ არის სამზარეულოს სივრცე,  ეკრანად გამოყენებული ყრუ კედლის  მოპირდაპირე მხარეს დივანი დგას, აქვეა ორადგილიანი საწოლი და სავარაუდოდ კიდევ რაღაც ავეჯი. დანარჩენ ოთახებში კაპიტალური რემონტია, სადაც მიემართება რამდენიმე კარი, რომლებიც არასოდეს იღება. 

ალისა შენს საყვარელ მუსიკაზე ცეკვავს. მას წარმოუდგენია, რომ  თავისუფლად და ლამაზად მოძრაობს. მისი სხეული მოქნილია. მან იცის როგორ ილაპარაკოს. მას შეუძლია იცეკვოს საკუთარი მგრძნობელობა და გულწრფელობა, რომელიც სადღაც ნამდვილად არსებობს. მას ძალიან ბევრი შეუძლია უთხრას იმ ლამაზ ბიჭს, რომელიც მას ეხლა უყურებს. მას არ გამოსდის ბიჭის შეთვალიერება, მაგრამ აი, ერთად არიან.   ყველაფერი შესაძლებელია. ეს ხომ მხოლოდ თავში ხდება. როგორ მინდა, რომ ზუსტად ეხლა თავბრუ დაახვიოს და თმაზე აკოცოს, რომელიც საერთოდ აეწეწა. ბიჭი ხელებს დაუჭერს, ვერსად გაიქცევა. მუსიკა უკრავს და ანადგურებს ალისას. საშინელი ცეკვაა. და რა სწორია ეხლა ამაზე ფიქრი. ეს-ეს არის ვერა შემოვარდება, ალისას კიდევ რამდენიმე წამი აქვს. აქ ვიღაც არის. ის ყოველთვის არის. ის ალისას კედელზე აკრავს, კედლიდან ბათქაში ცვივა. რომელიც თოვლივით ლამაზია. ბიჭს ის ეხლა სჭირდება.  ჯერ არ სცემს, მაგრამ ძალიან მტკიცედ უჭირავს. დარტყმა. ბიჭი სავარაუდოდ ლამაზი და გამოგონილია. კარგია, რომ ასეთის გამოგონება შეიძლება. კიდევ ცოტაც და ალისა წარმოიდგენს სისხლს.  

ვერა. იქნებ გაიხადო?
ალისა საწოლზე ზის ყურსასმენებსა და დღის ტანსაცმელში.
ვერა იხდის ქურთუკს. იხდის სვიტერს. კაბას.  წამოიხდის საცვალს. ალისას სახელით მიმართავს. ალისა ყურადღებას აქცევს და ილანძღება. 
ვერა. თქვი გულწრფელად. 
ალისა. სარკეში ჩაიხედე. როდემდე შეიძლება. 
ვერა. შენ ხარ ჩემი სარკე. ვღელავ.
ალისა. ისინი ყველანი აღფრთოვანებული იქნებიან. ისინი ყოველთვის ასეთები არიან. სხვანაირებს შენ ვერ პოულობ. 
ვერა. და თუ არა? ჭაღარას ხედავ? ღიპი დამედო?
ალისა. ჩვენ ვინმე ახალზე ვსაუბრობთ?
ვერა. შენც უნდა გახვიდე სახლიდან, ზიხარ აქ როგორც საფრთხობელა, ქურდების დასაფრთხობად. ის უნდა ნახო. ახალი ასპირანტი. დღეს მიმღერა, როდესაც ყველანი წავიდნენ, დამელოდა. მიმღერა, წარმოგიდგენია? სად ნახავ დღეს ასეთს.
ალისა სწრაფად ემზადება დასაძინებლად.
ვერა. კბილები მაინც გაიწმინდე. შენი მღრღნელი მაინც ეძებე დღეს?
ალისა. კი.
ვერა. იქნებ თავისით დაბრუნდეს.
ვერა საკვებით ავსებს მღრღნელისთვის განკუთვნილ ჯამს. მაგიდაზე გადმოალაგებს კონსერვებს, პურს და საჭმლიან კონტეინერებს სწრაფი კვების ობიექტებიდან. ლარნაკში დებს ცოცხალი ყვავილების თაიგულს. 
ვერა. ძალიან დავიღალე. კარტოთეკას თავიდან ვალაგებდი. იქ იმდენი რამ აირია. გაუმართლათ ჩემში, მათ ზუსტად ის სჭირდებათ ვინც იცის როგორ იმუშაოს არქივთან და ნამდვილ, ცოცხალ ბარათებთან და არა ამ კომპიუტერებთან. ვერ წამოვედი ვიდრე შუამდე მაინც არ მივედი. უკვე დაცვას გამოვყავდი, შუქი ჩააქრო. ამაყობ ჩემით? შენ არ გესმის, როგორია როცა იცი, რომ ყველაფერი თავის ადგილზეა, ყველაფერი რიგზეა. ყოველთვის იცი რას ელოდო შემდეგ. ეს ბედნიერებაა. შენც აუცილებლად უნდა წახვიდე სამსახურში. 
ალისა. რა ასო ოყო?
ვერა. რ-რაე. ბევრი კარგი რამეა იქ. წიგნები რეინკარნაციაზე, რაგუ, რებუსი, რეაბილიტაცია, რიტმიკა, რიტორიკა, რიფები კარალის. ხვალ გავაგრძელებ და მგონია, რომ რაინდებზეც ვიპოვნი წიგნებს.
ვერა თავის მოვლის ყოველდღიურ რიტუალს ასრულებს. 
ვერა. მხოლოდ ერთი რამისთვის დამრჩა ძალა. ან ვჭამო ან დავიძინო. ძილი უკეთესია. უფრო ლამაზი ვიქნები. ის ლამაზია და უფრო ახალგაზრდა. როგორც შენ, თუმცა არ ვიცი. შენ უკვე რამდენის ხარ? ის ნამდვილად ძლიერია. იქნებ ბოლოს და  ბოლოს გაგვეკეთებინა აბაზანა? როგორიც მეფეებს აქვთ, დიდი, რომ აბაზანა მიიღო და თან ფანჯარას უყურო. 
ალისა. და ჭერს რა ვუყოთ?
ვერა. ჰო, გონივრულია. ის შეძლებს რომ ჭერი გაგვიკეთოს. თუ წვიმები იქნება, ჩვეულებრივად წაგვიღებს.  ყველაფერს დავკარგავთ რაც სხვენზეა. დასანანია. იქ უამრავი რამეა. მთელი ცხოვრებაა. შენი ბავშვობის ნივთები. კიდევ გამოგვადგება. დავიწყოთ ჭერიდან, და მერე აბაზანასაც გავაკეთებთ. ეს ხომ ლოგიკურია. სწორი თანმიმდევრობა მნიშვნელობების მიხედვით. მოიშორე ყურსასმენები, დაიხრჩობი. გძინავს? მან დღეს ერთი წამით მამაშენი მომაგონა, როდესაც მაჯა დამიჭირა, ღონივრად.არ ველოდი. გულიც კი ამიჩუყდა, ცრემლები ჩამომცვივდა და ამ ნისლში ყველაფერი უფრო ნათელი გახდა. ვფიქრობ, ნუ არც ისე სწრაფად, რა თქმა უნდა, მაგრამ ის გადმოვა და ჩვენთან იცხოვრებს. ვგრძნობ რომ ეს სწორია. რომ მამაშენი თანახმა იქნებოდა.  

*
ღამეა. ვერა საწოლიდან დგება, აღებს ფანჯარას. სუნთქავს. ისმის მატარებლის მოძრაობის გამაყრუებელი ხმა. ალისა ძილში შფოთავს. ვერა სწრაფად ხურავს ფანჯარას და ისევ წვება. ეხვევა ალისას, ძლივს გასარჩევად მღერის იავნანას, შემდეგ კი ორივე მიჩუმდება.  
*
ალისა მარტოა სახლში. ცხოველების საკვებ ჯამს ცლის. თაროებზე ანაწილებს საჭმელს, რომელიც გუშინ ვერამ მოიტანა. მაცივრიდან ყრის ძველ კონტეინერებს - ალაგებს ახალს. მაგიდის ცენტრში ცარიელ ვაზას დგამს. 
ალისა. ჩართე მამა სახლის შესახებ. 
ირთვება ჩანაწერი სკაიპში ლაპარაკის, უფრო სწორად მონოლოგის. ამ დროს ალისა მოუხერხებლად ალაგებს სახლს, რომელიც უფრო სუფთა არ ხდება. ყველგან სამშენებლო ნაგავია. მისი აწმენდა ჩვეულებრივი ცოცხით შეუძლებელია. ალისა უსმენს მამას.
მამა. ყურადღებით მომისმინე. ყველაფრის საფუძველი წესრიგია. გინახავს, რომ  რამე მიმეყარა? ყველა ნივთს თავისი ადგილი აქვს. დანარჩენი - გადასაყრელია. 
ალისა. კარგი ერთი.
მამა. და არ არის სააჭირო ასეთი სახის მიღება.
ალისა (ერთდროულად). არც ვიღებ.
მამა (ერთდროულად). ყველაზე მთავარი - სახლის ნახაზები. სახლი თუ დაიწვება - პირველი ისინი გაიტანე. ნებისმიერ ადგილზე შეძლებთ იგივენაირი სახლის აშენებას და ბედნიერიც იქნებით.
ალისა. კიდევ გადაახვიე.
ვიდეო იხვევა.
მამა.  რიტუალები. ყველაფერი გარკვეული უნდა გქონდეს. ის ვერ გაუმკლავდება რა თქმა უნდა. მე შენშიც არ ვარ დარწმუნებული. არ დამაღალატო. ყოველ დღე იმუშავე და ყველაფერი კარგად იქნება. გასაკეთებელი საქმეების  ჩამონათვალი გააკეთე. ცოტ-ცოტა, მაგრამ ყველაფრის. სანტექნიკა არ დატვირთო. მტვერი ორჯერ გადაწმინდე დღეში. საფუძვლიანად გაანიავე - სამი. რამდენჯერ უნდა გაგიმეორო ეს? ისევ დაგავიწყდება. ჩაიწერე მაინც. ყვავო. ნუ კარგი. კარგად. (მამა კადრში იღიმება, ხელს კოცნის და უქნევს დამშვიდობების ნიშნად)
ალისა. ეს არა. გადაახვიე, მანდ მილებზე იყო რაღაც.
მამა. ყურადღებით იყავი სადენთან. მე ვიცი ვერას მოუნდება კედლების გაბურღვა. რამე არ დაიშაოთ. არც იფიქროთ მილების გადაადგილება. ძვირია. თქვენი კიდევ 100 წელი გაძლებს. აბანოში იარეთ, რა, ტუილად ხომ არ ავაშენე? ფული ფანჯრებში დახარჯეთ, რომ რკინიგზის ხმა ჩაახშოთ. სიჩუმე დაგეხმარებათ გონიერება  შეინარჩუნოთ სირთულ...
ალისა. ყველაფერი გავიგე. ეხლა ისევ გადაახვიე, ბოლოსკენ.
მამა. არ დამაღალატო. იმუშავე ყოველდღე და ყველაფერი კარგად იქნება. 
ალისა. კიდევ.
მამა. ისევ დაგავიწყდება. ჩაიწერე მაინც. ყვავო. ნუ კარგი. კარგად. (მამა კადრში იღიმება, ხელს კოცნის და უქნევს დამშვიდობების ნიშნად)
ალისა. კარგად. (ალისა ასევე ემშვიდობება)

*
ალისა იწერს აუდიოშეტყობინებას საშასთვის.
ალისა. გამარჯობა. გამარჯობა. როგორ არის საქმეები? მე უბრალოდ მენატრები, ამიტომ ვწერ, უფრო სწორედ ვლაპარაკობ. მე ყველაფერი კარგად მაქვს, ყველაფერი ძველებურად. იმედი მაქვს რომ შენც და შინშილასაც ყველაფერი კარგად გაქვთ. მოიფიქრე მისთვის ახალი სახელი? მე მართლა ვფიქრობ, რომ შენ შეგიძლია მოიფიქრო. მისთვის სულერთი იქნება. შემატყობინე. კარგად. დღეს სიზმარი ვნახე, თითქოს თავზე დამახტა, ძილში. იმ მომენტში შიშმაც მომიცვა  და სინაზემაც, ის ხომ ისეთი მსუბუქია. გავიღვიძე და მარტო ვიყავი და უკვე დილა იყო. კარგად. მიყვარხარ. მორჩა, კარგად.     
*
ვერას და ალისას სტუმარი ჰყავთ, ეს სიმპათიური ახალგაზრდა კაცია. სამივე სასადილოს მაგიდასთან სხედან.  ახალგაზრდა კაცი შუაში ზის. ის ერთადერთია ვინც ჭამს. მაგიდაზე ბევრი კონტეინერია მზა კვების ობიექტებიდან. და ცოცხალი ყვავილები. 
ვერა. ალისა, შენც უნდა ჭამო. შენ ხომ ახალგაზრდა ხარ. სად არის შენი მადა?
ალისა. თვითონ ჭამე. 
ვერა. ნუ იღრინები, თითქოს უცხოები ვიყოთ. სტუმრები გვყავს. მოგვიყევი ახალი ამბები.
ალისა. მაგალითად, შინშილა არ არის.
ვერა. ჩემო საბრალო. (სტუმარს) წარმოგიდგენია, ალისას ჰყავდა შინშილა, ცხოველია ასეთი. დაახლოებით ისეთია როგორიც ვირთხა, მაგრამ ზომით ზღვის გოჭს ჰგავს. ან უფრო - ციყვს. არ ვიცი. ძალიან ფუმფულა კი იყო.
ალისა. ის ბიჭი იყო.
ვერა. შინშილა ზოგადად მდედრობითი სქესია. სულ ალისასთან იყო, საკმაოდ დიდხანს ცხოვრობენ. არა?
ალისა. 27 წელი მგონი.
ვერა. როგორც ოჯახის წევრი. და აი დაიკარგა. როდის დაიკარგა?
ალისა. არც ისე დიდი ხნის წინ.
ვერა. სულ ეხლახანს, გუშინ თუ ორშაბათს.
ალისა. დღეს პარასკევია. 
ვერა. მეც ხომ ვამბობ, ეხლახანს დაიკარგა. ალისა შინაგანად სულ განიცდის, თუმცა არ ამჟღავნებს. მე კი ყოველ დღე საკვებს ვუდებ, იქნებ სუნი იგრძნოს და გამოჩნდეს. ალისა ისე განიცდის, ის ხომ მამამ აჩუქა. 
ალისა. მამამ, რომელიც გარდაიცვალა.
ვერა. აი ეს გოგო მას მერე განიცდის და დუმს. ჩვენ სიყვარული გვაკავშირებდა. ჩვენ ძალიან წესიერად და მშვიდად ვცხოვრობდით. ოდესმე მოგიყვები. როგორც ფრთის ქვეშ ან ზურგს უკან, ასე არ ამბობენ? ალბათ მიხვდით რას ვგულისხმობ. შემდეგ კი ის გარდაიცვალა. მაგრამ ცხოვრება ხომ გრძელდება? არა? მას უნდოდა, რომ ჩვენ ბედნიერები ვყოფილიყავით.  ჩვენი ყველა გასაჭირი იმ ქვეყნად წაიღო. უნდა ვიცხოვროთ და გავიხაროთ, მეტი რაღა დაგვრჩა?!  სწორედ ასე ამბობდა ის. და  ჩვენს საოცარ სახლს აშენებდა. რომელიც ჩვენ უნდა დავამთავროთ, მე და ალისამ. დაგვეხმარები? იმდენი რამ მინდა გავაკეთო. ყოველ დღე ვოცნებობთ. თითქმის ოცნებებში ვცხოვრობთ. მე მინდა უზარმაზარი აბაზანა ოთახის შუაგულში. რომ ფანჯრიდან ვიხედებოდე. იქნებ შენც ოცნებობ რამეზე? იქნებ შენც მოგაფიქრდეს რამე, ჩვენ მზად ვართ კედლები მოვხსნათ, მივაშენოთ, მთავარია სურვილით იწვოდე. თუ მოგინდება. 
ალისა. და სახურავი?
ვერა. ოჰ, ეს სახურავი. ეს არც ისე საინტერესოა, მაგრამ მართალი ხარ. ჯერ სახურავი. ეს გონივრულია. იქ იმდენი ნივთია სხვენზე. ყველაფერი გამოგვადგება. ჩვენ ხომ აქ კიდევ გვეყოლება ბავშვები, ოდესმე. იქ ავეჯიც არის და ტანსაცმელიც. ყველაფერი მზად არის. ნახავ ჩვენს სახურავს? ეხლავე ნახე ან ხვალ ჯობია.
*
ღამეა. ვერა ფანჯარას ბოლომდე აღებს. ისმის მატარებლის ხმა. ალისა შეხტება. ვერა მას ამშვიდებს. ისევ.
*
დილა. ალისა მარტოა. ცხოველების საკვებ ჯამს ცლის. ისევ. ყნოსავს მაცივარში მოთავსებულ საჭმლიან კონტეინერებს, მაცივარი სავსეა მათით. ყველაფერს ყრის. ნაგვის შეკვრა შემოსავლელ კარში გააქვს. ადგილს უცვლის თაიგულს. ხოლო მაგიდის ცენტრში  ისევ ცარიელი ლარნაკი დევს. 
*
ალისა დიდ ეკრანზე საშას სახეს უყურებს. ეს ვიდეოს სტოპ კადრია. 
ალისა. ჩართე.
ვიდეო შეტყობინება საშასგან ირთვება. ალისა რამდენჯერმე ისმენს საშას ფრაზას. 
საშა. მე მინდა შენთან ვიყო. ნამდვილად ვიყო.
და შემდეგ გრძელდება შემთხვევით.
საშა. დავიღალე თუ როგორ დავდივარ წრეზე ამ ერთნაირი შენობების გარშემო და ვტკეპნი ამ ჭუჭყს და თოვლს ირგვლივ. 
ალისა. გაჩერდი. გადაახვიე. 
ვიდეო იხვევა.
საშა. მოდი სადგურზე. თუ არ მოხვალ, მე მარტო წავალ. არ შემიძლია. 
*
ალისა. დარეკე მამასთან.
ეკრანზე მესენჯერის ნიშანია. ზარს არავინ პასუხობს. 
ალისა ითხოვს დარეკვას ისევ და ისევ. პასუხი არ არის.
*
ალისა ათვალიერებს სახლის ნახაზებს. ბევრი აკურატული დიდი ფურცელია. ალისა იღებს ინსტრუმენტებიან ყუთს. იღებს ჩაქუჩს. ხელები უკანკალებს. ის ხომ მამას უსმენს, ისევე როგორც შენ, არა?  ალისა ნელა დაივლის სახლს. კედლებზე ჩაქუჩით აკაკუნებს. სადღაც ყრუ ხმაა, სადღაც არა. ალისა ჩაქუჩს ხელის თითებზე ნელა გადაიტარებს. ის წარმოიდგენს თუ როგორ იმსხვრევს ძვლებს ამ ჩაქუჩით. მარცხენა ხელზე. ასე უფრო მოსახერხებელია. მარჯვენაზე ხომ არა. უბრალოდ ნაგავში. და თითქმის არ ყვირის.  
*
ისევ ვერა და ალისა მაგიდასთან, სტუმარი ჰყავთ, ეს კიდევ ერთი ახალგაზრდა კაცია. ის მადიანად ჭამს, ესენი კი - არა.
ვერა. ჩვენ უნივერსიტეტის სასადილოში გავიცანით ერთმანეთი. არც ისე რომანტიულია, რა თქმა უნდა. მე იქ საერთოდ არ დავდივარ. მაგრამ ის დაიკარგა. ისე საყვარლად, როგორც ნუკრი უღრან ტყეში. მე კი პირველად მოვწყდი ჩემს საქმეს. ის ძალიან მნიშვნელოვანია, ყველა ხომ ჭკუიდან შეიშლება  წესრიგის გარეშე. 
ალისა. რა ასო იყო მაშინ?
ვერა. ფარ. ბევრი კარგი რამეა იქ. წიგნები ფინიკზე, ფრონტზე, ფრუქტოზა, ფროიდი. რას ვამბობდი? ჰო. მე რაღაც ჯადოსნურმა ძალამ მაიძულა გარეთ გავსულიყავი, ხალხთან. და ჩვენ შევხდით. და ეხლა ჩვენ იქ ერთად ჩაის ვსვამთ. სასადილოში არც ისე ცუდია. კანფეტებიც კი გაჩნდა და ხალიჩები. და არის ხოლმე დროის ისეთი მონაკვეთი როცა იქ  საერთოდ არავინ არის. გესმის?
ალისა. არა.
ვერა. ცხადია. (სტუმარს). წავიყვანოთ ერთხელ ჩვენთან ერთად. იქნებ, შენს სტუდენტებს გადაეკვეთოს. ალისა, ასე ხომ არ შეიძლება. სხეული დაგიჟანგდება.
ალისა. რაზე ამბობ? ნაბიჯების მზომი მაქვს. ყოველ დღე ნორმის ფარგლებში დავდივარ. იქეთ-აქეთ.
ვერა. იქეთ-აქეთ, მე არ მესმის ეს რა არის. მაგრამ სიყვარული - ეს ნორმალურია. შენ სიყვარული გჭირდება. ეს ხომ ბუნებაა. გესმის რა არის ბუნება? და ალისა, იცი, რა გადავწყვიტეთ? ჩვენ გავაკეთებთ უზარმაზარ ფანჯრებს ბაღისკენ. მოვხსნით კედლებს და იქნება მხოლოდ შუშა იატაკიდან ჭერამდე. გვინდა ბუნებასთან ახლოს ვიყოთ. მინდა მეტი სიმწვანე. მინდა. 
ალისა. ჩვენთან სიმწვანე ერთი თვეა წელიწადში.
ვერა. შენ საიდან იცი?
ალისა. და შენ?
ვერა. შენ ისეთი არაშემოქმედებითი ხარ. მამაშენი ჩვენ აუცილებლად დაგვიჭერდა მხარს, დარწმუნებული ვარ. მას ყოველთვის უყვარდა ჩემი გაბედული გადაწყვეტილებები.   და მეტი სინათლე - ეს ის არის რაც ჩვენ გვჭირდება. იცი რომ როდესაც სინათლე ნაკლებია, შეიძლება დაავადდე? ვიტამინ დ-ს ნაკლებობისგან.
ალისა. ის შუშის გავლით არ შემოდის. 
ვერა. მაგას გავიგებთ, როდესაც გვექნება უზარმაზარი ლამაზი ფანჯარა აი ამ კედლის ნაცვლად.
ალისა. კი, მაგრამ მანდ ხომ გაყვანილობაა კედელში, სადენები, ელექტროობა. სახლის გეგმა ვნახე. ნახევარი სახლი უნდა დავარღვიოთ რომ ეს სადენები გადავაწყოთ. აქ ხომ პროექტორია, კომპიუტერი, მაცივარი, ჩაიდანი. სად ვიცხოვრებთ?
ვერა. ჩვენ  დავარღვევთ, დავარღვევთ ყველაფერს. და აქ ქარი იქნება და ბუნებასთან ახლოს ვიცხოვრებთ.
ალისა. იქნებ, დასაწყისისთვის სახურავი შეგვეკეთებინა.
ვერა. კი, კარგი იქნება. შევაკეთოთ,   და შეგვიძლია სამივემ ერთად ვიცხოვროთ.
*
ვერა და ალისა სტუმარს სახლს თვალიერებინებენ. 
ვერა. ჩვენ ძალიან ბევრი ჩავდეთ ამ სახლში. რამდენი რამ ახსოვთ ამ კედლებს. აქ ჩვენ... მმმ..იატაკი, აქ ჩვენ ადგილი გვაქვს ... აქ... ნუ თვითონაც ხედავ. რა გინდა რომ აქ გააკეთო? მეტყვი? ნუ ცოტა დაფიქრდი. აქ კი ფოტოსურათი გვეკიდა. ისეთი ლამაზი. პროფესიონალმა ფოტოგრაფმა გადაიღო. ფოტოზე ჩვენ და ხეები ვიყავით. რა უნდა ვთქვა. ალისა, სად არის ის? 
ალისა. არ ვიცი.
ვერა. იცი.
ალისა. არ მახსოვს.
ვერა. შენ ყველაფერი გახსოვს. პატარა კუდიანო.   სად არის, მიპასუხე. 
ალისა. იქნებ აბანოშია.
ვერა. გავიქცევი. ვაჩვენებ.
ვერა გადის. ალისა ელოდება. იქნებ ეს სტუმარი რაღაცით იმ ადამიანს ახსენებს, რომელთან ერთადაც საკუთარ ფანტაზიაში ცეკვავდა. ან იქნებ არც.
ალისა. შენ გეჩვენება ჩვენი სახლი უცნაური? ვერა და მამა ყოველთვის ამბობდნენ, რომ ჩვენ ბევრი მივეცით სახლს. ეხლა კი ის გვაძლევს ჩვენ. გესმის? არ გესმის. და ვერა, ნუ დედა, ვერაფრით ჩერდება, სულ აძლევს ამ სახლს. რაღაცას იგონებს, ცვლის. იქნებ ეს სიკვდილის შიშია? არ იცი? მეც არ ვიცი. ნუ, თითქოს რაღაც ლამაზი და სრულყოფილი დატოვო საკუთარი სიკვდილის შემდეგ. რაღაც განსაკუთრებული. როცა მამა ავადმყოფობდა, მაშინ დაიწყო ეს: ვერა სულ რგავდა და რგავდა ხეებს სახლის ირგვლივ. ყველამ ვერ გაიხარა, მას სურდა დიდები გადმოერგო რომ ჩქარა ეყვავილათ და ნაყოფი გამოეღოთ. მაგრამ ასე ხომ სწორი არ არის. არა? მათ პატარებს რგავენ, უვლიან, ისინი იზრდებიან და მხოლოდ მაშინ ხდებიან ნამდვილი დიდები და ძლიერები და გვაძლევენ მოსავალს. მაგრამ ვერამ თავისი გაიტანა. ის აქ  ასობით რგავდა მათ. და ხეები დანებდნენ, გაუძლეს. ეხლა არავინაა ვინც ამ ალუბალს შეჭამს, ისინი ხეზევე ლპებიან, ცვივიან, ფეხსაცმლის ქვეშ იჭყლიტებიან. შენც დაჭყლიტე? მე არ ვიცი, მე ეხლა თითქმის არ გავდივარ იქ. თუმცა გაზაფხულობით ლამაზად ცვივა ყვავილები. ხდება ხოლმე რომ ფანჯრებშიც შემოფრინდებიან.  გინახავს ასეთი? ვერა კი ნახე საერთოდ? ნამდვილად შეგიხედავს მისთვის? და რას ფიქრობ? იცი ის ვინ არის? ის თითქოს ვარდია „პატარა უფლისწულიდან“. არ გახსოვს? წაიკითხე. და შენ კი მეფანრე ხარ, ნამდვილად. მე კი პრინცი ვარ. და მე მეყვარება ის და ვიზრუნებ მასზე. შენ ივლი აქეთ-იქეთ, რომ აანთო და ჩააქრო ფანარი.  გესმის? არაფერიც არ გესმის. წადი ნათურა მაინც გამოცვალე. მე კი მისთვის ყველაფერი ვარ. და შენ წახვალ. 
ვერა ბრუნდება.
ვერა. გავერთე მატარებლების ყურებით და დამავიწყდა რისთვის წავედი. სულელი ვარ?
ალისა. არა რასაკვირველია.     
ვერა. ჰოდა რისთვის გამაგზავნე?
ალისა. შენ გინდოდა ჭიშკარი შეგემოწმებინა.   დაკეტვა ხომ არ დაგავიწყდა. 
ვერა. ჰო, ასე უსაფრთხოა. 
*
ალისა და ვერა უყურებენ ვიდეოს უხმოდ. ის გადაღებულია ზედხედში. ისინი სამივე, მამის ჩათვლით  სახლს აგეგმარებენ. ყველას საკუთარი მარკერი ჰქონდა, რომლითაც  რაღაცას ხაზავენ. მხიარულობენ. 
ვერა.  რა დასანანია, რომ აქ ხმა არ ისმის, ერთი წლის სიცოცხლეს გავიღებდი რომ მისი ხმა კიდევ ერთხელ გამეგო.
ალისა. კი საწყენია.
ვერა. გაგვახსენა მაინც, რაზე ვმსჯელოდბით მაშინ. სად ვისი იდეა იყო. 
ალისა. უკვე რა მნიშვნელობა აქვს.
ვერა. რატომ ვუყურებთ ასე იშვიათად? რატომ გვაქვს ასე ცოტა ფოტო? მეტია საჭირო. მე მეტი მინდა.
ალისა. ხშირად ვნახავთ. თუნდაც დღე და ღამე უყურე.
ვერა. ეგრეც ვიზამ. მაგრამ არ ვიცი ეს ყველაფერი როგორ ჩავრთო.
ალისა. მე ჩავრთავ.
ვერა. კი, შენ სულ შინ ხარ. ეხლა მე ეს მომწონს.
ალისა. მადლობა. უკვე აღარ გინდა, რომ სამსახური დავიწყო?
ვერა. მინდა, რა თქმა უნდა. მაგრამ შენ როგორი სამუშაო შეგეფერება? მე ეგეთი არ ვიცი. იჯექი ჩემთან კიდევ ცოტა ხანს, დაასრულე სწავლა, აიღე დიპლომი. ეს სასწაულია, რომ შეიძლება სახლიდან გაუსვლელად ისწავლო. სასწაული. და მე ზუსტად ვიცი, რასაც აქ ვსაუბრობდით. 
ვერამ ვიდეოზე ხელში კამერა აიღო და როგორც ჩანს ყველას ხელის დაქნევა სთხოვა.
ვერა. მე იქ ვამბობ, რომ გაიღიმო. შენი მამა კი ასეთია: დაუჯერე მას. ის მართალს ამბობს. მე ხომ მართალს ვამბობ? შენ უფრო ხშირად უნდა იღიმოდე. შენ ხომ შესანიშნავი ცხოვრება გაქვს ეხლა. სახლი გვაქვს. მე ვმუშაობ და თავს ვირჩენთ. შენ სწავლობ, ახალგაზრდა ხარ, ლამაზი. და რამდენი შესაძლებლობა გაქვს. მე მშურს შენი. არცერთ ჩვენგანს ამდენი შესაძლებლობა არა აქვს. შენს მამას ძეგლი უნდა დავუდგათ. უკვე დროა, ხო? წელი გავიდა? მე არ შემიძლია, უბრალოდ არ შემიძლია დროის დათვლა, მგონი ის მიდის და თან მივყავარ და ...
ალისა. ყველაფერი რიგზეა, მე მივხედავ. ინტერნეტით ავარჩევ. მარტივია.
ვერა. როგორ იქნები უჩემოდ? ვინ მოგიძებნის ამდენ საქმეს? მე შენ მიყვარხარ. მადლობა.
*
ღამეა. ვერა საწოლიდან დგება და სურს ფანჯრის გაღება.
ალისა. არ გინდა. ისედაც არ მძინავს.
ვერა. გიმღერო?
ალისა. ჯერ არ გინდა.
ვერა. და შენ თვითონ როგორ იძინებ?
ალისა. დედაჩემი ბავშვობაში ყოველთვის მეუბნებოდა: „იფიქრე რაიმე კარგზე“. და მეც წამოვიდგენ. ყველაფერს. როგორღაც დამირეკეს ტელეფონზე, მკითხეს როგორ არის საქმეები და მე ლამის წამომცდა ახალი ამბები იმ ჩემი სამყაროდან. იქ უფრო საინტერესოა. შენც შეგიძლია სცადო. 
ვერა. შენ ის გახსოვს?
ალისა. მხოლოდ საკუთარი თავი მის გვერდით.
ვერა. და როგორ?
ალისა. შენ იცი. თითქოს სადაცაა ყველაფერი გამოვა და წინ დიდი მოგზაურობაა. 
ვერა. ჰო, უსაფრთხო და საზაფხულო. მამაშენთან ერთადაც ასე იყო.
ალისა. და მერე ყველაფერი დაიხუთა და ახმაურდა.
ვერა (აწყვეტინებს). დედაშენი კარგი ქალი იყო. არა?
ალისა. ჩემზე გაცილებით უკეთესი
ვერა. შენი მამა ყოველთვის ისე ლაპარაკობდა მასზე. აი ის კარგია. 
ალისა. მე არ ვიცი ეს რას ნიშნავდა.
ვერა. არც მე.
ალისა. მგონი, მხოლოდ მკვდრებს შეუძლიათ იყვნენ ისეთი კარგები როგორზეც ის ამბობდა.  
ვერა. და აი ისიც კარგია. და იყო ყოველთვის.
ალისა. ალბათ.
ვერა. არ თქვა ეგრე. არასოდეს დაეჭვდე.
ალისა. მაპატიე.
ვერა. შენ ოდესმე ყოფილხარ ისე შეყვარებული როგორც მე ვიყავი?
ალისა. ისე -არა.
ვერა. ესეიგი იყავი? და როგორ? მომიყევი! რატომ არაფერს მიყვები? ეს საშასთან? თუ როგორ ქვია? მიმოწერა თუ გქონდათ ფურცლებით? მე ისე მომწონდა, რომ ფოსტალიონი მოდიოდა ჩვენთან. არ მახსოვს ვინ, ნამდვილად ახალგაზრდა, ლამაზი, და მერე იმ პენსიონერით შეცვალეს ის და რა. და თქვენი წერილებიც დაიკარგა. როდის იყო ეს? გასულ კვირას? 
ალისა. უფრო ადრე.
ვერა. ზამთარში?
ალისა მღერის იავნანას, ეხვევა ვერას, ის ჩუმდება. იქნებ, ეს არის იმ იავნანის გაგრძელება რომლითაც ვერა ჩვეულებრივ ამშვიდებს ალისას. 
*
ალისა მარტოა სახლში. ისევ ცლის ცხოველების საკვებ ჯამს. თაროებზე კონსერვებს ალაგებს. ისინი იქ უკვე აღარ ეტევიან და იატაკზე ცვივიან. ალისა ყრის მათ, ადგილს უცვლის ყვავილებს და ამზადებს ცარიელ ლარნაკს. ალისა როგორც ადრე ცდილობს სახლში წესრიგი დაამყაროს. მაგრამ მხოლოდ სამშენებლო მტვერს ანაწილებს კუთხეებში.
ალისა. ჩართე მამა სახლის შესახებ.
ირთვება ვიდეო რომელიც სკაიპიდან არის ჩაწერილი. ისევ. 
მამა. ყურადღებით მომისმინე. ყველაფრის საფუძველი წესრიგია. გინახავს რომ რამე მიმეყარა? ყველა ნივთს თავისი ადგილი აქვს. დანარჩენი - ნაგავში.
ალისა. რა ვქნა?
მამა. და ნუ იღებ ასეთ სახეს.
ალისა. შენ მართალი ხარ, რა თქმა უნდა.
ალისა ნერვიულობს. მას სურს უსმინოს და უსმინოს მამას, მაგრამ ეს სულ უფრო რთულია.
ალისა. გამორთე. საშა მომიძებნე.
ვიდეოში ჩანს ლამაზი გოგონა საშა და ალისა. საშას აცვია კაბა, რომელზეც ბევრი სახეა გამოხატული. 
ვიდეოზე.
საშა. შენ ყოველთვის ისეთი ლამაზი თვალები გაქვს. თითქოს ეხლახანს იტირე. 
ალისა. დასიებული.
საშა. არა. პირიქით. განბანილი. სუფთა. არ მოგწონს როცა ასე ვლაპარაკობ? 
ალისა. არა. სასიამოვნოა.
საშა. მიყვარდები.
ალისა. მე არ ვიცი რა ვთქვა და როგორ.
საშა. საჭირო არ არის რომ რაიმე თქვა.
ალისა. უბრალოდ მე ასე ჯერ არ ვყოფილვარ.
საშა. იცეკვე მაშინ.
ალისა. არ მიყვარს. არ ვიცი ცეკვა.
საშა ოდნავ აძალებს. და ისინი ნელა ირხევიან სევდიანი მუსიკის ფონზე. შემდეგ დივანზე დიდხანს სხედან, ხელიხელჩაკიდებულები ერთმანეთს უყურებენ და ერთმანეთს კოცნიან. 
ალისა რეალობაში ჩამოხევს შპალერს და შპაკლს იმ კედლიდან სადაც მიმდინარეობს პროექცია. ხევს იმ ადგილს სადაც თვითონ ზის ვიდეოზე. პროექცია კი ძალიან დიდია, როგორც კინოთეატრში. და ალისა ვერ ერევა საკუთარ ორ მეტრიან თავს. 
ვიდეოზე. საშა და ალისა სცილდებიან ერთმანეთს. 
საშა. სასიამოვნოა რომ კამერა არ გამორთე. 
ალისა. ეს მხოლოდ ჩემთვის არის.
საშა. ეს უცნაურია.
ალისა.  უბრალოდ დამჭირდება ვიცოდე, რომ ეს ყველაფერი მე თვითონ არ გამოვიგონე.
საშა. ნებისმიერ შემთხვევაში
ალისა. ეს მართლა მხოლოდ ჩემთვის არის.
საშა. ეს გასაგებია.
საშა მიდის კამერასთან, ხელს იქნევს მის წინ და აპირებს გამორთოს. ეს ბოლოა რაც ისმის. ალისა. ვიცი როგორც უნდა  გაჩვენო. მე მინდა გაჩუქო ჩემი მეგობარი. 
*
ალისა წარმოიდგენს, როგორ შემოდის სახლში მისი საშა. საშა ჯდება იგივე ადგილას, სადაც ადრე ისხდნენ ვერას სტუმრები. ალისა იღიმება, ზრუნავს, საშას წინ აწყობს კონტეინერებს საკვებით და ისიც ჭამს.
ალისა. ძალიან მიხარია, რომ აქ ხარ. ძალიან მიხარია შენი ნახვა. ალბათ შენ დიდად ბენდიერი არ ხარ რომ ზუსტად აქ აღმოჩნდი. დარწმუნებული ვარ ეხლა შენი სახლი ამაზე უკეთესია. სულ წარმომიდგენია, რომ წახვედი რომელიღაც ძალიან ძალიან შორეულ ქვეყანაში. რომ იქ კარგი კლიმატია. სასიამოვნო. რომ იქ არ არის საჭირო გათბობაზე ზრუნვა. და ტანსაცმლის გამოცვლაც არ არის საჭირო. ასე ვთქვათ შენთვის შორტი და მაისური აირჩიე და მთელი წელი მათში დადიხარ, რადგან ამინდი წარმოსადგენად კარგია. საჭმელიც გემრიელი და ცოცხალია. არ არის საჭირო ძუძუს წოვა, როგორც მაშინ ჩემთან სახლში, როცა ისე ცუდად გავხდი ამისგან. შენ კი მამშვიდებდი და მეუბნებოდი რომ ეს შენ არ გეზიზრება. შენ მანდ ჰაერში წყალი გაქვს. სუნთქვა მარტივია. სისუფთავეა მანდ. კვამლისა და ჭუჭყის გარეშე. მგონია შენთვის რამე ასეთს აირჩევდი. არა? 
საშა გაურკვევლად აქნევს თავს.
ალისა. ჰო, მე ზოგჯერ მინდება შენთან საუბარი. აუდიოშეტყობინებებსაც კი ვიწერ შენთვის. რადგან ეს თითქმის ნამდვილ ლაპარაკს გავს. 
საშა ჭამს. 
ალისა. გინდა სახლს დაგათვალიერებინებ?
ალისას ზუსტად ისე მიჰყავს ექსკურსია, როგორც ადრე ვერას. ის არ არის საკუთარ თავში დარწმუნებული და განსაკუთრებულს თითქმის არაფერს უყვება. რადგან ალისა შინ ზის და განსაკუთრებულს არაფერს აკეთებს. ამიტომ ალისა ყვება საკუთარ თავზე, მამაზე და ვერაზე. 
ალისა. ჩვენ აქ გაუთავებელი რემონტი გვაქვს. დედა ვერა ყოველთვის რაღაც ახალს იგონებს. მაგრამ როდესაც დავასრულებთ ლამაზი იქნება. მას კარგი გემოვნება აქვს. როდესაც რამეზე კონცენტრირდება, ზუსტად ასეა. და ყოველთვის ლამაზ მამაკაცებს ირჩევს, არა მხოლოდ შპალერს. მას შეეძლო დიზაინერი ყოფილიყო. შესაძლოა იყო კიდეც ოდესღაც. არ გაგიგკვირდეს რომ არ ვიცი, მას ბევრი ჩახლართული ისტორია აქვს. ყველაფერი არ მახსოვს. მასაც არ ახსოვს. ასაკთან ერთად ყველაფერი თითქოს ცუდისკენ უნდა შეიცვალოს. მაგრამ ჯერ ყველაფერი ნორმალურადაა. მას ჯანმრთელობასთან დაკავშირებით პრობლემები აქვს. აი აქ, ჩემი ოთახი იყო (მიუთითებს ერთ-ერთ კარზე). ვერა, დედა, გაერთო როგორღაც და იქ ფანჯარა ამოაშენა. მე კლაუსტროფობია მაქვს, მას შემდეგ საერთო ოთახში მძინავს.     ჩვენ იქ ყველაფერი დავარღვიეთ, მხოლოდ ბეტონი დარჩა. საჩვენებელი არაფერია. ისეთია როგორც აკლდამა.  აქ კი მათი ოთახი იყო (მიუთითებს სხვა კარზე). მერე მამა აქ იწვა, ავადმყოფობდა. იწვა და ბოდავდა, რომ ჩვენს გამო იტანჯება. ამბობდა რომ ჩვენთვის არის ავად. რომ შემდეგ ჩვენ ბედნიერები ვიქნებით. უცნაურია არა? მის გარეშე და ბედნიერები. იცი ეს რას ჰგავს? გიყვარდეს და გძულდეს ერთდროულად. ეს შესაძლებელია საერთოდ? საიდან მოიტანა ასეთი რაღაც? წმინდა მოწამე. იცი, როგორც პედოფილი მშობლები ბავშვებს რომ აუპატიურებენ და თითქოს ეს სიყვარულით მოსდით. შეგიძლია ეგეთი რამ წარმოიდგინო? ეს უკვე არ ვიცი რატომ. დაივიწყე. მოკლედ, ამ ოთახში იწვა. და მოკვდა. დედას კი უნდა რომ ჩემს ოთახთან გააერთიანოს.  ბევრი ადგილი იქნება. საკუთარ აბაზანას შემპირდა და რაღაც ასეთები. გარედან საკუთარი კარიც შეიძლება გაკეთდეს. მხოლოდ მე არც ისე ძალიან ველოდები. რაღაცნაირად არასასიამოვნოა. საერთოდ ეს სახლი არ მიყვარს. არ მესმის მისი. მძულს. 
დიდი ხანია საშას წასვლის დროა.
*
ალისა ვერას თმას უვარცხნის.
ვერა. ჭაღარა რამდენია? 
ალისა. ერთი.
ვერა. იტყუები.
ალისა მყისიერად ჯდება ვერას პირდაპირ, თავს ხრის მის წინაშე.
ალისა. ჩემი დაითვალე.
ვერა ნელა გადასწევს ალისას თმას.
ვერა. შენ საერთოდ არ გადიხარ სახლიდან. შეყვარებული არ გყავს. მხოლოდ შინშილა გყავდა და მორჩა. საიდან გაქვს ეს ნაცრისფერი თმა?  რა არ მომიყევი?
ალისა. ბევრი რამ.
ვერა. მომიყევი, რა დამავიწყდა.
ალისას ვერას მუხლებზე უდევს თავი.
ალისა. შენ მამა ლამაზ, თბილ დღეს გაიცანი. გაზაფხულის მიწურული იყო და იასამანი ყვაოდა. ჩემს გამო ის ბიბლიოთეკაში მოვიდა. ის არ მტოვებდა დედის სიკვდილის შემდეგ. სასწრაფოდ მჭირდებოდა ისტორიის სახელმძღვანელოები. მეცხრე კლასის გამოცდებს ვაბარებდი. მაგრამ ეს არა არის მნიშვნელოვანი. მას წიგნები არ წაუღია. შენთან კი მთელი დღე გაატარა. და შინ ყვავილების თაიგულით მოვიდა. ძალიან ლამაზი იყო იმ დღეს. მე ყურადღებას არ მაქცევდა. ზუსტად ასეთს წარმოვიდგენ ხოლმე. იასამანს ყნოსავდა. მაგიდის ცენტრში დგამდა და სულ ასწორებდა. შემდეგ სახლში სულ გვქონდა ცოცხალი ყვავილები. სულ-სულ. ის სულ საათობრივად ჭამდა. საუზმეზე თქვენ შუაზე გაჭერით მოჭიქული ყველი. ის შენ ამას გაჭმევდა. შენ ამბობდი რომ არ გინდოდა ტკბილეული, მაგრამ სინამდვილეში რა თქმა უნდა, გინდოდა. სუპს ის ყოველთვის პურს ატანდა. ვახშამს კი ყოველთვის თვითონ ამზადებდა სამშაბათობით, ხუთშაბათობით და შაბათობით. ყოველთვის ერთნაირად. სტეიკი სისხლით, უზარმაზარ თევზს ან რამე მსგავსს როცა ბოქსს უყურებდა. უკვე მავიწყდება ეს, მეგონა არასოდეს დამავიწყდებოდა. ის ძალიან ზრუნავდა შენზე და ჩემზე. როდესაც მკაცრი იყო მაშინაც კი კეთილად გამოსდიოდა.    ეს ყველაფერი ჩვენთვის იყო. და შენ იყავი მშვიდი მის გვერდით. მაშინ ვოცნებობდი, რომ როდესაც გავიზრდებოდი და მეყოლებოდა პარტნიორი, ისეთივე იქნებოდა. რომ ჩვენც ისევე ვიცეკვებდით როგორც თვქენ ცეკვავდით მაშინ. 
ვერა. შემიღებე ერთი ლოკონი. რაღაც ახალი მინდა.
ალისა იასამნისფერი საღებავით უღებავს თმას. შემდეგ უსიტყვოდ აძლევს კაბას, მასზე ბევრი სახეა გამოსახული. საშას ნაქონი კაბაა.
ვერა. შენ მე არასოდეს მაძლევდი შენს ტანსაცმელს. კარგად გამოვიყურები?
ალისა. რა თქმა უნდა.
*
ვერას სტუმარი ნომერი 3 ჰყავს. ვერა იმ კაბაშია. რაღაცით ჰგავს საშას. 
მე უბრალოება მინდა. ჩვენ უამრავი არასაჭირო რამ გვაქვს. ზედმეტი ტანსაცმელი. ფიქრები.
ალისა. მოგონებები.
ვერა. არა. ამას არ შეეხო. 
ალისა. დღეს მუშაობდი?
ვერა. არ მახსოვს. სახლზე ვსაუბრობდი. მინდა უბრალო სახლი, სადაც ყველაფერი თავის ადგილზეა. ყველაფერი მომბეზრდა. მინდა ძალიან ცოტა ნივთი. ისე მინდა რომ ვიცოდე სად რა არის. და ბევრი სინათლე და უბრალო ხაზები. და დიდი ფანჯრები.
ალისა. ფანჯრებზე კიდევ დავილაპარაკებთ.
ვერა. მე თვითონ გავუმკლავდები.
ალისა. ყოველთვის უმკლავდებოდი.
ვერა. ჩემთვის მნიშვნელოვანია რომ იყოს ვიღაც, ვისაც დავეყრდნობი.
ალისა. მაგალითად გადასატან კიბეს. თვითონ 
ვერა. კბილები გამოიწმინდე. მრცხვენია რომ გიყურებ. ჩემი საფრთხობელა ხარ. არავის მოუნდება ჩვენთან ცხოვრება. ყველას აფრთხობ. გულისამრევი ხარ. საერთოდ აქ რას აკეთებ? რამდენი წლის ხარ? სწავლობ კიდევ, სად არის თუნდაც შენი ერთი რვეული? არავის შეუყვარდები. 
ალისა. არავის შენს გარდა. იქნებ მას? (ანიშნებს სტუმარზე) იქნებ, შენ გეშინია რომ მას არ შევუყვარდე? მოუნდება რომ გამხადოს და ის საწოლი შენი აღარ იქნება?  და შენ აქ ზედმეტი აღმოჩნდები? ეს ყველაფერი შენ გამოა.  ყოველთვის ყველაფერი შენ გამოა. და ... გადი ქუჩაში, დიდი ხანია უნდა იცოდე. იქ არის, არის რაღაც, არ შემიძლია გამოვიგონო, არის რაღაც შენთვის, ფოტოსურათები, მამა გვიტოვებდა, ლამაზებია. წადი. მოიტანე. უბრალოდ წადი. ვერა სასწრაფოდ გავა, კარს არ კეტავს. იქედან მატარებლების ხმაური შემოდის. სტუმარი ჭამს. ალისა დანას ხელზე იტარებს. ვერა სხვა განწყობით ბრუნდება. მას ისევ დაავიწყდა სად მიდოდა.
*
სამი სტუმარი ერთად. მათ გარეთ გააქვთ თავიანთი აზრით ზედმეტი ნივთები. ნელა და საკადრისი პატივისცემით. ამ დროს ვერა საკუთარ თავს აკვირდება, ასრულებს თავის მოვლის  ყოველდღიურ რიტუალს.  წესრიგდება. ალისა კი უყურებს ვიდეოს საშას საოცნებო სახლის შესახებ. ის რა თქმა უნდა იგივე კაბაშია.
საშა. უბრალო სახლი მინდა, სადაც ყველაფერი თავის ადგილზე იქნება. ძალიან ცოტა ნივთი რომ იყოს. როდესაც ყოველთვის იცი რა სად არის.  ბევრი შუქი მინდა  იყოს და მარტივი ხაზები. დიდი ფანჯრებით. მინდა სახლი ისეთი მორგებული იყოს ჩემზე, რომ ელექტროობის საჭიროებაც არ იყოს.  სმარტ ჰაუსი მინდა მოკლედ. გესმის რას ვამბობ? ხშირად ვხუჭავ თვალს და ვმედიტირებ. საკუთარ თავს წარმოვიდგენ სადღაც. სადაც იდეალური კლიმატია, იდეალური ადგილი დედამიწაზე. წარმოგიდგენია ასეთი ადგილის პოვნა? სადაც შეძლებ ისე აიშენო სახლი, რომ არავითარ გარემოებებს არ გაუწიო ანგარიში. 
ალისა. ყოველთვის გვიწევს რაღაცეების გათვალისწინება. 
საშა. და თუ არა?
ალისა. მაინც მოგვიწევს.
საშა. შენ ყოველთვის ყველაფერი არ იცი
ალისა დუმს.
საშა. მე ვიცი, რომ შევძლებ სახლის აშენებას. და ის იქნება მყარი და ბედნიერი. შენმა მამამ ხომ შეძლო. ვიდრე თქვენ აქ ყველაფერს მოშლიდით. მეც შევძლებ. და შენ გჯერა თუ არა ეს, ამაზე არ არის დამოკიდებული.  
ალისა. შენ არ იცი რატომ აშენებდა ის ამ სახლს. 
საშა. ჩემთვის ეს მეცოდინება. და შენთვისაც გავიგებ.
ალისა. ბევრს ხომ არ იღებ შენს თავზე?
საშა. თითქოს ყოველთვის არასაკმარისად. შენთან მინდა ვიყო. ნამდვილად ვიყო.  დავიღალე თუ როგორ დავდივარ წრეზე ამ ერთნაირი შენობების გარშემო და ვტკეპნი ამ ჭუჭყს და თოვლს ირგვლივ.    შენი სახლის ირგვლივ სიარულითაც დავიღალე.  დავიღალე ლოდინით თუ როდის მიეფარება თვალს დედაშენი. ეს- ეს არის ფანტაზიორობას დავიწყებ იმის შესახებ, რომ ავად გახდეს, მოკვდეს და გაგათავისუფლოს. მაგრამ ასე არ მინდა. არ ვარ ცუდი ადამიანი. მინდა საკუთარი სახლი.  შენთან ერთად. ბავშვები მინდა გვყავდეს. რომ ერთად შევარჩიოთ შპალერი. მზად ვარ ამისთვის. მოიფიქრე. მოდი სადგურზე. თუ არ მოხვალ, მარტო წავალ. არ შემეძლო. 
*
სახლი ირყევა. სტუმრები შპალერს ხევენ. ემზადებიან ერთი კედლის დასანგრევად. ალისას ძალიან სტკივა გული. რომელიღაც მესენჯერიდან საშას ურეკავს. ის მოულოდნელად პასუხობს. შეცვლილია. სხვა კაბა აცვია და სხვა ვარცხნილობა აქვს. 
საშა. პასუხს შემთხვევით დავაჭირე.
ალისა. არ გინდა ჩემთან ლაპარაკი?
საშა. რაზე უნდა ვილაპარაკოთ?
ალისა. როგორ არის საქმეები.
საშა. არ მინდა. სისულელეა მოყვე  გასული წლის ყოველი დღე. 
ალისა. მე კი ძალიან მიადვილდება.
საშა. მწუხვარ თუ ყველაფერი ძველებურად გაქვს.
ალისა. მგონი მე ნამდვილად უფრო ვწუხვარ.
საშა. არ შემიძლია.
ალისა. რატომ?
საშა. იმიტომ, რომ არ მახსოვს. გთხოვ ნუ რეკავ და ნუ მწერ. არ ვკითხულობ და არ ვუსმენ. და არც ვუყურებ უკვე. არაფერია ისეთი რაც უნდა ვიცოდე. კიდევ ერთხელ და დაგბლოკავ. 
ალისა. რატომ? ჩვენ ხომ ერთად ვიყავით, გახსოვს? გინდოდა შენთან ერთად წამოვსულიყავი. რომ ერთად გვეცხოვრა, ბავშვებიც კი გვყავდა. 
საშა. ამას ვამბობდი?
ალისა. კი, გამგზავრების წინ ამბობდი.  როდესაც მაიძულე არჩევანი გამეკეთებინა შენსა და დედას შორის
საშა. უკვე აღარ მახსოვს. ალბათ ცხელ გულზე ვილაპარაკე.
ალისა. მახსოვს.
საშა. რას ამბობ? ესეც ჩაიწერე? საშინელებაა.
ალისა. შინშილა ისევ ცოცხალია?
საშა. ვინ?
ალისა წყვეტს კონტაქტს.
*
ალისას ესმის კედლებზე კაკუნი, ეს როგორღაც დაკავშირებულია სტუმრებთან, რომლებიც რემონტს აკეთებენ.  კაკუნით თითქოს ვიღაცას ეკონტაქტებიან სახლში. ალისა იღებს ერთ-ერთ ჩაქუჩს, დიდი სიამოვნებით და მარტივად აპობს კედელს, რომელიც ხის აღმოჩნდება. ალისა კედლიდან იღებს   ქაღალდის წერილების შეკვრას. უყურებს ვიდეოს, ხედავს ცხადად, წარმოიდგენს კიდეც, და ამ ყველაფერში,  საშას, ძალიან ლამაზს და ცოცხალს მოაქვს ეს წერილები. საშა ისე გამოიყურება, როგორც ადრე, როდესაც ერთმანეთი უყვარდათ. 
იღება კარი. შემოდის საშა. 
საშა. გამარჯობა. მიწოდების სერვისიდან ვარ. თქვენთვის ყვავილებია.
ალისა. ისინი დედისთვისაა. 
ასე შეხვდნენ პირველად. 
საშა. შეჭამეთ ერთი, ის ვერ შეამჩნევს.
ალისა. უკაცრავად, რა?
საშა. არასოდეს დაგიყნოსავთ ყვავილები?
ალისა. ეს ხომ ვარდებია, ყველაფერი გასაგებია. ჩვეულებრივია. ვულგარულია.
საშა. ისინი თუ თქვენ?
ალისა. რა მე?
საშა. და სად, არა?
ალისა. არსად საერთოდ.
საშა. თქვენამდე ვიდრე მოვიდოდი ამ თაიგულში მქონდა ცხვირი. ისეთი ძლიერი და მყარი არომატი აქვს. გემრიელი. ძალიან მომინდა რომ გამესინჯა. სისულელეა. მაგრამ მინდა მჯეროდეს ერთი წამით, რომ რაღაცას შეუძლია ყველაფერი მოგცეს. სისულელეა. მაშინვე ხიჭვი შემესო. პირველი დღეა მიწოდების სერვისში. არაფრის ახსნა არ იყო შენთვის საჭირო. მეტად საინტერესო და გამოუცნობი დავრჩებოდი. იფიქრებდი რომ ფეტიშისტკა ვარ და დამიმახსოვრებდი.
ახლა თითქოს მათ არა მხოლოდ გაიცნეს ერთმანეთი, არამედ ესმით კიდეც ერთმანეთის. მათ აქვთ სიახლოვე და საიდუმლო. ალისა და საშა ერთად სხედან დივანზე. და ახვევენ ათასობით კადრს, სადაც საშას ალისასთვის მოჰქონდა ეს წერილები და ზოგჯერ ყვავილებიც. საშა ისეთი მიზანმიმართულია, შეიძლება ზედმეტადაც კი, შეიძლება სამწუხაროდაც კი ჰგავს ალისას მამას. კადრები:  ალისას გული ერევა სასისკებისგან, რომელიც საშამ მოიტანა. საშა ყრის სასისკებს და  ამშვიდებს ალისას. ალისა საშას შინშილას ჩუქნის. საშა ათვალიერებს ალისას დედის ფოტოებს. ისინი ბედნიერები არიან. იყვნენ.სახლი კი გარშემო ინგრევა. კედელს რომელშიც წერილები იყო ისევ ანგრევენ. აქ გამხმარი ყვავილებიც დევს ღეროებით. მაგრამ ეს უკვე არავისთვის არის მნიშვნელოვანი. ყვავილები ბეტონს და ნაგავს ერევა. ისინი ისედაც მკვდრები იყვნენ. 
*
ვერამ დაამთავრა საკუთარი თავის მოვლა, მოკალათდა საწოლში. იქვე მოდის ალისა. რთულია ითქვას ამ მომენტში რას აკეთებენ გამოგონილი საშა და სტუმრები. შესაძლოა ისინი რაღაც საქმეებზე წავიდნენ. ინსტრუმენტის ასაღებად, მოსაწევად. ან იქნებ სტუმრები და საშა მათთან მუშაობენ, რომ არავის ოცნებები არ დაამსხვრიონ. ეხლა მუშაობენ ჩუმად და მონდომებით. გნომებივით.
ვერა. აალაგე დივნიდან ქაღალდები. არ მიყვარს როცა სახლში ქარალდებია მიმოფანტული. სამსახურშიც მყოფნის. 
ალისა. ხუთი წუთის შემდეგ.
ვერა. ეხლავე.
ალისა. შემიბრალე. 
ვერა. ჩვენ აქ იმისათვის არ  ვართ, რომ შენ ბედნიერი გაგხადოთ.
ალისა. ეს მამამ თქვა.
ვერა. რა თქვა?
ალისა. ეს მე მითხრა. შენ საიდან იცი?
ვერა. რა ვიცი? არ მესმის. უბრალოდ აალაგე ქაღალდები. არ მიყვარს ქაღალდების  ნაგავი.
ალისა. ეს მან მე მითხრა როცა მიდიოდა.
ვერა. ნაგავზე? მჯერა. მას ძალიან უყვარდა წესრიგი და გარკვეულობა.
ალისა. ბედნიერებაზე.
ვერა. აი ასეთი რამ მას ჩემთვის არ უთქვამს. ბოლოსაც კი. ეს სიტყვაც კი არ უთქვამს. არადა შეეძლო. მართლა, აი რა მოხდებოდა? მხოლოდ საკუთარ თავზე ლაპარაკობდა. 
ალისა. არ არის მართალი.
ვერა. არ არის მართალი. მაგრამ ეხლა,  მის შემდეგ მე როგორ ვიყო, როდესაც ასეთი იყო ის.
გესმის? როგორ უნდა იყო შენ მის შემდეგ? მე და შენ ჯობია რომ არავის არასოდეს შევხვდეთ. არასოდეს იზრუნებენ ჩვენზე ისე როგორც ის აკეთებდა.
ალისა. მე მიყვარს ის.
ვერა. ჩვენ ყველას გვიყვარდა ის.
ალისა. მე ეხლაც მიყვარს.
ვერა. და ოდესმე არ გიყვარდა?
ალისა. როდესაც მას ვუთხარი რომ დედა მოკვდა. როდესაც მთვრალი და საცოდავი მეუბნებოდა როგორ ვუყვარვარ და ჩემს საწოლში იძინებდა. როდესაც ცუდ ნიშნებს ვიღებდი სკოლაში. როდესაც არ შემეძლო ოქროს მედლის მიღება. და ის უკვე იმ ოთახში იწვა ავადმყოფი. როდესაც უფლებას გაძლევდა რემონტით დაკავებულიყავი. როდესაც უფლება მომცა მყვარებოდა საშა. მე მხოლოდ შენ უნდა მყვარებოდი და ეს საკმარისი იქნებოდა. 
ვერა. ის გელაპარაკებოდა ჩემზე?
ალისა. ყოველთვის.
ვერა. მომიყევი.
ალისა. ამბობდა რომ შენ ლამაზი ხარ. რომ მე შენს გვერდით ზრდასრული უნდა ვიყო, და არა ცხვირმოუხოცავი გოგო, როგორც ვარ ხოლმე. ეს მისი სიტყვებია. რომ შენ ხარ საუკეტესო რაც მას შეემთხვა. ამბობდა, უფრო სწორად ფიქრობდა, რომ თქვენ ზღაპარი გაქვთ, რომელშიც თითოეული აძლევს საკუთარ თავს და ცარიელ ადგილს ავსებს სხვისი საშუალებით. 
ვერა. ასეც იყო.
ალისა. შეიძლება ეს ისეა როგორც სისხლის ჯგუფები? სრული თანხვედრა უნდა იყოს, მხოლოდ ამ შემთხვევაში იმუშავებს გადასხმა. 
ვერა. ნუ ლაპარაკობ სისულელეებს. წარმოიდგინე რომ ვამპირი ხარ და ყვალა ჯგუფის სისხლი გამოგადგება. ასე არ ჯობია? ეს რატომ არ მოგწონს? ზიხარ აქ. 
ვერა ისევ იმ კაბაშია? ჰგავს საშას?
*
ვერას საწოლში სძინავს. სტუმრები და საშა დაიღალნენ მუშაობით. სადაც მოუხერხდათ იქ სძინავთ. ალისა ეკრანთან ზის. მამა რეკავს. ვიდეოა. მამას რუჯი აქვს და ისედაც მშვენივრად გამოიყურება. მის ზურგს უკან პალმების და ზღვის ფონია.
მამა. რატომ მირეკავ? მე ხომ გთხოვე. მხოლოდ აუცილებელ შემთხვევებში დამირეკემეთქი.
ალისა. ვერას უნდა, რომ ჩვენთან ერთად კაცმა იცხოვროს.
მამა. გასაგებია. მასთან თუ შენთან? მაგრამ უკვე რაღა მნიშვნელობა აქვს.
ალისა. ისინი, ეს მისი კაცები სახლს ანგრევენ. და მე არ ვიცი. ეს შევაჩერო?
მამა. შენ არ გაქვს უფლება იწუწუნო და იყო სუსტი. თავი ხელში აიყვანე და იცხოვრე როგორც ნორმალურმა ადამიანმა და არა ჩვარმა. და მოძებნე გამოსავალი. მე შევძელი და შენც შეძლებ.
ალისა. რა შეძელი?
მამა. მე დავამარცხე სიკვდილი. შენ დაგავიწყდა.
ალისა. ვცდილობ.
მამა. დაიმახსოვრე ბოლოს და ბოლოს, ჩვენ იმისათვის არ ვართ, რომ შენ ბედნიერი გაგხადოთ. არავინ არ არის ვალდებული, რომ სხვა გააბედნიეროს.
ალისა. და რა, ესეიგი წავიდე?
მამა. ზუსტად ამისთვის არ მიეცი უფლება, რომ სახლი დაენგრიათ? ჩვენი სახლი. ჩემი სახლი, რომელიც თქვენთვის ავაშენე. არ არის სახლი და არც პრობლემაა. აზრი არა აქვს იქ ჯდომას გიჟ ვერასთან და გარდაცვლილი მამის მითთან ერთად. 
ალისა. მე შენ მეზიზღები.
მამა. შენ საკუთარი თავი გეზიზღება.
ალისა. და ამით როგორ ვიცხოვრო? შენ მეუბნებოდი რომ მე უნდა მეზრუნა ვერაზე. რომ ეს ჩემი ვალია. 
მამა. მე ბევრ რამეს ვამბობდი. და შენც ადექი და ვერას ჰკითხე. იქნებ მას უკეთ ახსოვს.
*
ღამეა. ალისა წარმოიდგენს როგორ არ ცეკვავს შენს საყვარელ სიმღერაზე. ის ნელა ირწევა. და წარმოუდგენია როგორ იშლება მისი თმები. იწეწება შენელებული მოძრაობით. და მის თხელ კანზე ისახება სტიგმატები. წითლდება მისი მაჯები. წითლდება ყელი. ტანსაცმელი მკერდთან ნელ-ნელა სისხლით ისვრება. სისხლი წვრილ ნაკადად მოსდის პირიდან. და თეთრი თვალებიდან სცვივა წითელი ცრემლები. ალისას ძალიან სტკივა და ეშინია რაიმე გააკეთოს. სჯობს არაფერი გააკეთოს და არც არაფერი იკითხოს. სისხლი მოსდის და ამშვიდებს მის აფორიაქებულ თავს. ნამდვილად.
*

